
1. Συζητήσεις περί χρονικής επιμήκυνσης της λειτουργίας των πυρηνικών αντιδραστήρων στο Βέλγιο
Στο περιθώριο των έντονων –και ασχολούμενων με προβλήματα διαδικαστικής και νομικής φύσεως- συζητήσεων που διεξάγονταν το τελευταίο διάστημα στο πλαίσιο των νομοθετικών σωμάτων του Βελγίου αναφορικά με την χρονική επιμήκυνση της λειτουργίας των πυρηνικών αντιδραστήρων Doel 1 και 2 μέχρι έτος 2025
, ο οικονομικός Τύπος σημείωσε στα μέσα Ιουνίου ότι η αρμόδια για το χαρτοφυλάκιο ενέργειας ομοσπονδιακή υπουργός κα Marghem δέχθηκε –κατόπιν έντονων πιέσεων που της ασκήθηκαν από πολιτικούς παράγοντες και κρατικούς φορείς διαφάνειας σε συνέχεια σχετικής προσφυγής της Greenpeace- την άρση του απορρήτου της αντίστοιχης συμφωνίας δεκαετούς επιμήκυνσης της λειτουργίας του πυρηνικού αντιδραστήρα Tihange 1, που είχε υπογραφεί τον Μάρτιο του 2014 μεταξύ της κυβέρνησης Di Rupo και των δύο ιδιοκτητριών του πυρηνικού σταθμού εταιρειών, Electrabel και EDF
. Όπως ανέφερε ο οικονομικός Τύπος, επικαλούμενος δημοσιογραφικές πληροφορίες, στην εν λόγω συμφωνία είχε προβλεφθεί η αποζημίωση των δύο ως άνω εταιρειών, στην περίπτωση που το βελγικό κράτος αποφασίσει την αναστολή λειτουργίας του αντιδραστήρα Tihange 1 πριν τον Οκτώβριο του 2025, εφ’ όσον η απόφαση αυτή δεν ληφθεί για λόγους πυρηνικής ασφάλειας, ούτε και στο πλαίσιο συμμόρφωσης με δεσμευτικούς ευρωπαϊκούς ή διεθνείς κανόνες. Επίσης, σύμφωνα με τον Τύπο, οι ιδιοκτήτριες εταιρείες του αντιδραστήρα Tihange 1 δεν έχουν, βάσει της συμφωνίας, ουδεμία φορολογική υποχρέωση προς το βελγικό κράτος από τα έσοδα εκμετάλλευσής του, πέραν μίας προσόδου που οφείλουν να του καταβάλλουν ετησίως και η οποία προκύπτει από την διανομή των κερδών –άνω ενός ορισμένου κατωφλίου- μεταξύ των εταιρειών και του κράτους
. Ο βελγικός οικονομικός Τύπος αναφέρθηκε σε σειρά εγγυήσεων, αλλά και εξαιρετικά ευνοϊκών φορολογικών και άλλων ρυθμίσεων που παρείχε το βελγικό κράτος υπέρ των δύο εταιρειών στο πλαίσιο της περσινής συμφωνίας δεκαετούς επιμήκυνσης της λειτουργίας του Tihange 1. Μερίδα μάλιστα του Τύπου έκανε λόγο για μη αμφοτεροβαρή σύμβαση, που έδωσε σημαντικότατα οφέλη στις Electrabel και EDF, ενώ απεναντίας το βελγικό δημόσιο εμφανίζεται να έχει απεμπολήσει αρκετά κυριαρχικά δικαιώματά του όσον αφορά την άσκηση πολιτικής προς το δημόσιο συμφέρον. Όπως είναι φυσικό, και χωρίς ακόμη να έχει οριστικοποιηθεί η άρση του απορρήτου της εν λόγω συμφωνίας, η δημοσιοποίηση των λεπτομερειών αυτής έχει δημιουργήσει αντεγκλήσεις και διαμάχες μεταξύ πολιτικών παραγόντων του Βελγίου. Πάντως, πάντοτε σύμφωνα με τον βελγικό οικονομικό Τύπο, καθώς η δημοσιοποίηση της συμφωνίας του Μαρτίου 2014 απαιτεί την σύμφωνη γνώμη των δύο ενεργειακών ομίλων, το πιθανότερο σενάριο είναι ότι αυτή θα είναι διαθέσιμη μόνον στα μέλη των νομοθετικών σωμάτων και ότι δεν πρόκειται να αποκτήσει πρόσβαση στο κείμενό της το ευρύ κοινό.
Στις 18 Ιουνίου, το βελγικό ομοσπονδιακό κοινοβούλιο ενέκρινε με την στήριξη της κυβερνητικής πλειοψηφίας το νομοσχέδιο που ανοίγει τον δρόμο για την χρονική επιμήκυνση της λειτουργίας των πυρηνικών αντιδραστήρων Doel 1 και 2 κατά μία ακόμη δεκαετία. Ο βελγικός οικονομικός Τύπος ανέφερε ότι τελικά οι απόψεις και θέσεις των πολιτικών δυνάμεων του Βελγίου δεν συνέκλιναν ούτε στο ελάχιστο όσον αφορά το εν λόγω ζήτημα, καθώς οι δυνάμεις της αντιπολίτευσης επιμένουν ότι η επιμήκυνση της λειτουργίας των δύο αντιδραστήρων θέτει σε κίνδυνο την ασφάλεια των πολιτών και ότι υπάρχουν άλλες, εναλλακτικές λύσεις για την κάλυψη των ενεργειακών αναγκών της χώρας, ενώ από την άλλη πλευρά, για τον κυβερνητικό συνασπισμό, η χρονική επέκταση της λειτουργίας τους αποτελεί τον μοναδικό δρόμο προς την διασφάλιση της ενεργειακής επάρκειας του Βελγίου, τουλάχιστον σε μεσοπρόθεσμο χρονικό ορίζοντα. Σημειωτέον ότι σύμφωνα με στοιχεία που παρουσίασε στο κοινοβούλιο η ομοσπονδιακή υπουργός ενέργειας κα Marghem, οι προσφορές που έχουν ληφθεί μέχρι στιγμής προς πλήρωση του στρατηγικού ενεργειακού αποθεματικού της χώρας για τον προσεχή χειμώνα αντιπροσωπεύουν παραγωγική ισχύ μόλις 800 MW, έναντι συνολικής παραγωγικής ισχύος 2.700 MW που αναζητούσε η ομοσπονδιακή κυβέρνηση, ώστε να ανεβάσει το συνολικό ύψος του αποθεματικού στα 3.500 MW (συμπεριλαμβανομένων και των 750 MW που είχαν εξασφαλισθεί από θερμοηλεκτρικούς παραγωγικούς σταθμούς τον περασμένο χειμώνα)
.                
Παρεμπιπτόντως αναφέρουμε ότι σύμφωνα με δημοσιεύματα των μέσων Ιουνίου, στις 12 τρέχοντος η Electrabel υπέγραψε συμφωνία με 5 αναπτυξιακές εταιρείες τοπικής αυτοδιοίκησης της Βαλλονίας, με σκοπό την ανάπτυξη αιολικών πάρκων στο νότιο τμήμα του Βελγίου. Η κοινοπραξία που δημιουργείται με βάση την συμφωνία φέρει τον τίτλο “Wind4Wallonia”, ενώ σε αυτήν συμμετέχουν κατά 50% η Electrabel και κατά 50% οι 5 εταιρείες τοπικής αυτοδιοίκησης. Ο οικονομικός Τύπος ανέφερε πως η συμφωνία της Electrabel στην Βαλλονία εντάσσεται στο πλαίσιο της στρατηγικής της για την επίτευξη του στόχου διπλασιασμού της παραγωγικής της δυναμικότητας από αιολικές εγκαταστάσεις στην ξηρά προκειμένου αυτή να φθάσει τα 400 MW μέχρι το έτος 2020, σε συνεργασία με τους τοπικούς οικονομικούς παράγοντες
. Ο οικονομικός Τύπος σημείωσε ότι ανάλογη συμφωνία υπέγραψε η Electrabel τον Μάιο και στην Φλάνδρα, επίσης με 5 εταιρείες τοπικής αυτοδιοίκησης, η οποία φέρει την επωνυμία “Wind4Flanders”.      
2. Απόψεις της FEB για μέτρα ενίσχυσης της ανταγωνιστικότητας της βελγικής βιομηχανίας
Ο βελγικός οικονομικός Τύπος αναφέρθηκε στα μέσα Ιουνίου σε δηλώσεις του Pieter Timmermans, διευθύνοντος συμβούλου της βελγικής Ομοσπονδίας Βιομηχανιών & Επιχειρήσεων (FEB), η οποία είναι η μεγαλύτερη και ισχυρότερη εργοδοτική οργάνωση στο Βέλγιο, με τις οποίες επικρότησε μεν τις προόδους που συντελούνται εξαιτίας της κυβερνητικής πολιτικής κυρίως όσον αφορά την αναμόρφωση του συνταξιοδοτικού συστήματος αλλά και όσον αφορά την αναβολή της αυτόματης τιμαριθμικής αναπροσαρμογής των αμοιβών, τις μειώσεις των εργοδοτικών επιβαρύνσεων και την επίτευξη συμφωνίας με τους κοινωνικούς εταίρους, ζήτησε δε την μείωση των εργοδοτικών εισφορών κατά 2,7 δις. €, ως πρόσθετο μέτρο τόνωσης της ανταγωνιστικότητας της βελγικής βιομηχανίας και των επιχειρήσεων. Συγκεκριμένα, ο κ. Timmermans υποστήριξε ότι η ομοσπονδιακή κυβέρνηση Michel θα πρέπει να υλοποιήσει μία από τις βασικές της αρχικές προγραμματικές εξαγγελίες, ήτοι περί –έστω και σταδιακής- μείωσης των εργοδοτικών εισφορών από 33% σε 25%
. Ο κ. Timmermans τάχθηκε επίσης υπέρ της φορολογικής μεταρρύθμισης που επιχειρείται από την κυβέρνηση Michel, υπό την προϋπόθεση ότι αυτή δεν πρόκειται να πλήξει την επιχειρηματικότητα, και στο πλαίσιο αυτό εκδήλωσε την αντίθεσή του σε μία ενδεχόμενη φορολόγηση των υπεραξιών από κερδοσκοπικές συναλλαγές μετοχών. Ο διευθύνων σύμβουλος της FEB συντάχθηκε εξάλλου –σχεδόν ολοκληρωτικά- με τις προ καιρού εκφρασμένες θέσεις της ένωσης των φλαμανδικών επιμελητηρίων (VOKA) όσον αφορά την μετακύλιση φορολογικού βάρους από την εργασία στο κεφάλαιο, τασσόμενος υπέρ μίας χρονικής μετάθεσης προς το έτος 2018 της φορολογικής ελάφρυνσης των εισοδημάτων της αμειβόμενης εργασίας, ώστε να δοθεί μέχρι τότε ο απαραίτητος χρόνος για την τόνωση της ανταγωνιστικότητας, των επενδύσεων και της απασχόλησης.
Η FEB, ως αποτέλεσμα ειδικής σφυγμομέτρησης που διεξάγει σε εξαμηνιαία βάση μεταξύ των μελών της, διαπίστωσε πολύ πρόσφατα σαφή βελτίωση του επιπέδου αισιοδοξίας των βελγικών επιχειρήσεων αναφορικά με την τόνωση της οικονομικής δραστηριότητας στο δεύτερο εξάμηνο του 2015. Πιο συγκεκριμένα, το 40% των ερωτηθέντων κλάδων βλέπει με αισιοδοξία την εξέλιξη της οικονομικής δραστηριότητας στο προσεχές εξάμηνο, λίγο παραπάνω από το 50% διαβλέπει σταθερότητα της οικονομικής δραστηριότητας και μόλις κάτι λιγότερο από το 10% αντιμετωπίζει το προσεχές εξάμηνο με απαισιοδοξία. Ως βασικές αιτίες της ανόδου του επιπέδου αισιοδοξίας των βελγικών επιχειρήσεων καταγράφονται η παρατηρούμενη οικονομική ανάκαμψη στις Ισπανία, Ιρλανδία και Πορτογαλία, καθώς και τα χαμηλά επιτόκια, η ευνοϊκή ισοτιμία του ευρώ, οι σχετικά χαμηλές τιμές του πετρελαίου και η ανοδική πορεία των τιμών των μετοχών.

Οι οικονομικοί αναλυτές της FEB προβλέπουν μεγέθυνση του βελγικού ΑΕΠ κατά 1,3% φέτος και 1,7% το 2016, ελαφρώς ανώτερη από τις αντίστοιχες πολύ πρόσφατες προβλέψεις της Κεντρικής Τράπεζας του Βελγίου (BNB) που προέβλεψε ρυθμούς ανάπτυξης 1,2% το 2015 και 1,5% το 2016
.                     
3. Υψηλές επιβαρύνσεις για τα βαρέα φορτηγά οχήματα στο βελγικό οδικό δίκτυο
Σύμφωνα με δημοσιεύματα του βελγικού οικονομικού Τύπου, αρχίζει πλέον να αποσαφηνίζεται η εικόνα των νέων τελών που θα καταβάλλουν από του χρόνου τα βαρέα φορτηγά οχήματα –άνω των 3,5 τόνων- που θα χρησιμοποιούν το οδικό δίκτυο του Βελγίου
. Συγκεκριμένα, στο οδικό δίκτυο της περιφέρειας της Βαλλονίας η επιβάρυνση αυτή έχει προσδιοριστεί σε μεταξύ 7,40 και 20 σεντς ανά χιλιόμετρο, σε συνάρτηση με το μέγιστο επιτρεπόμενο βάρος και την εκπομπή ρύπων των διερχόμενων φορτηγών. Στην Φλάνδρα, το εν λόγω χιλιομετρικό τέλος έχει προσδιοριστεί στα 11,30 σεντς, ενώ στις Βρυξέλλες σε μεταξύ 7,40 και 29,20 σεντς ανά χιλιόμετρο. Σύμφωνα με αναφορές της περιφερειακής κυβέρνησης της Βαλλονίας, τα έσοδα από τα εν λόγω τέλη αναμένεται να ανέρχονται σε μεταξύ 200 και 220 εκατ. € ετησίως, τα οποία η περιφέρεια προτίθεται να διαθέσει πρωτίστως σε έργα συντήρησης και βελτίωσης της ασφάλειας των αυτοκινητοδρόμων. Ο οικονομικός Τύπος ανέφερε επίσης ότι τα νέα τέλη για τα βαρέα φορτηγά οχήματα πρόκειται να τεθούν σε ισχύ από 1.4.2016, θα εφαρμόζονται στο οδικό δίκτυο όπου σήμερα εφαρμόζεται η «ευρωβινιέτα» με την προσθήκη ωστόσο και πρόσθετων χιλιομέτρων αυτοκινητοδρόμων, ενώ επίσης εξετάζονται μέτρα αποζημίωσης των θιγόμενων (βελγικών) κλάδων μεταφορέων, ιδιοκτητών και οδηγών φορτηγών, καθώς και κλάδων που χρησιμοποιούν εντατικά τις οδικές μεταφορές. Στις 18 Ιουνίου, οι ιδιοκτήτες και οδηγοί φορτηγών του Βελγίου πραγματοποίησαν μηχανοκίνητη διαδήλωση διαμαρτυρίας στην βελγική πρωτεύουσα, παραλύοντας ελαφρώς το κέντρο των Βρυξελλών.               
4. Βαθμός διείσδυσης του ηλεκτρονικού εμπορίου στο Βέλγιο
Σύμφωνα με πολύ πρόσφατη έρευνα της Comeos -πρόκειται για τον βελγικό κλαδικό σύνδεσμο των εμπορικών επιχειρήσεων και της διανομής- ο κλάδος του ηλεκτρονικού εμπορίου προσέλκυσε στην διάρκεια του τελευταίου δωδεκαμήνου 440 χιλιάδες πρόσθετους αγοραστές στο Βέλγιο. Κατά την έρευνα, στην διάρκεια του τελευταίου δωδεκαμήνου η σύνθεση του αγοραστικού κοινού που  πραγματοποίησε online αγορές είχε ως ακολούθως: το 65% των ανδρών και το 57% των γυναικών, το 68% των Φλαμανδών και το 59% των Γαλλόφωνων, το 70% των νέων και το 55% των ηλικιωμένων
, το 75% των οικονομικά ευκατάστατων και το 60% των λιγότερο ευκατάστατων
. Τα προϊόντα που αγοράζονται online στο Βέλγιο είναι κυρίως ενδύματα και συμπληρώματα ένδυσης, διανυκτερεύσεις σε ξενοδοχεία και βιβλία, και λιγότερο προϊόντα διατροφής  και μουσικής. Η έρευνα επισήμανε το σχετικά χαμηλό μερίδιο Βέλγων που πραγματοποιούν τα ψώνια τους από το σούπερ μάρκετ online (μόλις 9%), διευκρινίζοντας ότι κατά πάσα πιθανότητα αυτό οφείλεται στην υψηλή πυκνότητα που εμφανίζουν τα μεγάλα λιανεμπορικά καταστήματα στο Βέλγιο, ωστόσο εκτίμησε ότι πρόκειται για τμήμα της αγοράς το οποίο αναμένεται να αναπτυχθεί με γοργούς ρυθμούς, όπως και σε άλλες –κυρίως δυτικές- χώρες. 
Η έρευνα της Comeos έδειξε ότι αυξάνεται σταδιακά η συχνότητα των online αγορών, έναντι μικρότερων ποσών ανά αγορά, ενώ πλέον χρησιμοποιούμενο τρόπο πληρωμής αποτελεί η πιστωτική κάρτα, η οποία ωστόσο χάνει έδαφος από την αντίστοιχη χρεωστική. Επίσης, διαπιστώθηκε ότι η συντριπτική πλειονότητα των Βέλγων πραγματοποιεί τις online αγορές της από ηλεκτρονικό υπολογιστή και όχι από tablets ή κινητά τηλέφωνα (μόλις 2,5%). 

Το ηλεκτρονικό εμπόριο αντιπροσωπεύει, σύμφωνα με την έρευνα της Comeos, το 6,4% του συνολικού λιανεμπορίου στο Βέλγιο, ενώ το μερίδιο αυτό αυξάνεται, παραμένει ωστόσο χαμηλότερο από τα αντίστοιχα μερίδια σε γειτονικές του Βελγίου χώρες. Ως κύριες αιτίες για την σχετική υστέρηση του Βελγίου στον τομέα του ηλεκτρονικού εμπορίου αναφέρθηκαν από την έρευνα το συγκριτικά χαμηλό ποσοστό διείσδυσης του διαδικτύου (84,7%), η έλλειψη αξιόπιστης ενιαίας πλατφόρμας για online πληρωμές από τις κινητές συσκευές, καθώς και τα σχετικά υψηλά ποσοστά ελλιπών ή ελαττωματικών παραδόσεων, αλλά και το συγκριτικά χαμηλό επίπεδο ασφάλειας του διαδικτύου και ζητήματα βελγικής νομοθεσίας, η οποία για παράδειγμα απαγορεύει τη νυκτερινή εργασία με αποτέλεσμα να αυξάνονται τα κόστη του κλάδου ηλεκτρονικού εμπορίου. Η Comeos επισήμανε τέλος ότι, το μερίδιο των online αγορών των Βέλγων από ξένους ιστότοπους βαίνει αυξανόμενο, προφανώς λόγω χαμηλότερων τιμών, περνώντας από το 37% το 2013 στο 42% το 2014, ενώ η εκτίμηση για το 2018 φέρνει το μερίδιο αυτό στο 68%.         
5. Δράση προώθησης ελληνικών οίνων σε εκδήλωση στον Cercle Royal Gaulois (18.6.2015)

Στις 18 Ιουνίου τρέχοντος έτους το βράδυ, πραγματοποιήθηκε στον Cercle Royal Gaulois, ο οποίος αποτελεί σημαντική βελγική λέσχη πολιτικών, επιχειρηματικών και άλλων δημόσιων προσωπικοτήτων, η προγραμματισμένη εδώ και αρκετούς μήνες βραδιά προβολής του ελληνικού κρασιού, που ξεκίνησε από πρωτοβουλία του Έλληνα μέλους του Κύκλου, κ. Ιωάννη Μπαλάσκα. Η εκδήλωση συγκέντρωσε περί τα 70 άτομα-μέλη της λέσχης, ενώ προσκεκλημένοι από δικής μας πλευράς ήταν η επικεφαλής του Γεωργικού Τμήματος της ΜΑ Ε.Ε. κα Μπαζώτη και οι πρόεδροι των δύο ελληνικού ενδιαφέροντος επιχειρηματικών ενώσεων στο Βέλγιο, κ.κ. Ακριτίδης (Βελγο-Ελληνικό Εμπορικό Επιμελητήριο) και Πεχλιβανίδης (Bucephalos). 
Η εκδήλωση ξεκίνησε στις 7 το απόγευμα, με προβολή της σύντομης, γαλλικής εκδοχής της ταινίας που προμηθεύτηκε το Γραφείο Ο.Ε.Υ. Βρυξελλών από την ΕΔΟΑΟ με τίτλο “New Wines of Greece: Yours to Discover”, στον χώρο υποδοχής των προσκεκλημένων. Στην συνέχεια, στις 7.40, τα μέλη του Κύκλου και οι προσκεκλημένοι πέρασαν στην αίθουσα του δείπνου, όπου ο προϊστάμενος του Γραφείου Ο.Ε.Υ. Βρυξελλών Παντελής Γκάσιος προέβη σε δεκαπεντάλεπτη ομιλία-παρουσίαση του ελληνικού κλάδου οινοποιίας, των κύριων αυτοχθόνων ποικιλιών και των οινοπαραγωγών περιοχών της χώρας μας, χρησιμοποιώντας και τον οινικό χάρτη της Ελλάδας. Αμέσως έπειτα ξεκίνησε το γεύμα, στην διάρκεια του οποίου προέβη σε στοχευμένες παρεμβάσεις ο γνωστός Βέλγος sommelier και λάτρης του ελληνικού κρασιού Eric Boschman, ο οποίος κατέθεσε τις απόψεις του σχετικά με τα εξαιρετικά ποιοτικά χαρακτηριστικά του ελληνικού κρασιού γενικότερα, αλλά και ειδικότερα παρουσίασε τα χαρακτηριστικά και την ιστορία των συγκεκριμένων ελληνικών ετικετών που περιλήφθηκαν στην γευσιγνωσία. 
Τα κρασιά που επιλέχθηκαν να χρησιμοποιηθούν στην εκδήλωση –με την συνεργασία γνωστού ελληνικού εστιατορίου των Βρυξελλών που ανέλαβε και την κατάρτιση και την προετοιμασία του μενού του δείπνου, του Βέλγου sommelier και εδώ μεγάλου εισαγωγέα ελληνικών κρασιών- και ομολογουμένως άφησαν άριστες εντυπώσεις στους παρευρισκόμενους ήταν τα ακόλουθα:

· Villa Amalia, Κτήμα Τσελεπού (μοσχοφίλερο), για το ορεκτικό

· Μοσχοφίλερο, Κτήμα Σκούρα, για το ορεκτικό

· Ρετσίνα Τετράμυθος (ροδίτης), για το πρώτο κυρίως πιάτο

· Ασύρτικο Σαντορίνης, Κτήμα Αργυρού, για το πρώτο κυρίως πιάτο

· Μέγας Οίνος, Κτήμα Σκούρα (80% αγιωργίτικο, 20% cabernet sauvignon), για το δεύτερο κυρίως πιάτο

· Ξινόμαυρο Reserve Παλαιά Κλήματα, Κτήμα Άλφα, για το δεύτερο κυρίως πιάτο

· Ωμέγα, Κτήμα Άλφα (50% μαλαγουζιά, 50% gewürztraminer), για το επιδόρπιο

· Vinsanto Σαντορίνης (λιαστό ασύρτικο και αηδόνι), για το επιδόρπιο

Στο τέλος της εκδήλωσης εξάλλου, και πριν την αποχώρηση των προσκεκλημένων, προσφέρθηκε μαζί με τον καφέ ηπειρώτικο τσίπουρο. Οι εντυπώσεις που αποκόμισαν οι παρευρισκόμενοι στην εκδήλωση προβολής του ελληνικού κρασιού υπήρξαν άριστες, όπως μας τις διατύπωσαν μετά το τέλος του δείπνου. Οι περισσότεροι εξ αυτών μας δήλωσαν ότι, καθώς δεν έχουν ιδιαίτερες σχέσεις και δεσμούς με την Ελλάδα, οι γεύσεις που δοκίμασαν τους δημιούργησαν μία ιδιαίτερα ευχάριστη έκπληξη. Σημειωτέον ότι στο τέλος της εκδήλωσης και κατά την αποχώρηση των προσκεκλημένων, τους διανεμήθηκαν τα βιβλιαράκια που προμήθευσε στο Γραφείο Ο.Ε.Υ Βρυξελλών η ΕΔΟΑΟ με τίτλο “Nouveaux Vins de Grèce, un monde à découvrir”, στα οποία περιλάβαμε και ένθετο με τους διανομείς ελληνικών κρασιών στην αγορά του Βελγίου.           

Θεωρούμε ότι η εν λόγω δράση, έστω και μικρής εμβέλειας, αποτέλεσε επιτυχή ενέργεια προβολής των ελληνικών κρασιών σε ένα υψηλού κοινωνικού προφίλ, υψηλού εισοδήματος και βαθμού επιρροής της κοινής γνώμης, βελγικό κοινό, και προτιθέμεθα να διερευνήσουμε δυνατότητες υλοποίησης ανάλογων δράσεων σε συνεργασία και με άλλες αντίστοιχες πολιτικο-οικονομικές λέσχες που λειτουργούν στο Βέλγιο. 
6. Χρηματιστήριο Βρυξελλών
Χρηματιστήριο Βρυξελλών: Η εβδομάδα 8-12 Ιουνίου τελείωσε βρίσκοντας τον δείκτη BEL 20 να κλείνει για ακόμη μία φορά πτωτικά σε εβδομαδιαία βάση, και συγκεκριμένα στις 3.631,76 μονάδες, έχοντας σημειώσει ελαφρά  εβδομαδιαία πτώση της τάξεως του 0,41%, επηρεασμένος αρνητικά κυρίως από την αβεβαιότητα γύρω από το ζήτημα της έκβασης των διαπραγματεύσεων μεταξύ της Ελλάδας και των δανειστών της, αλλά και από την ανοδική πορεία των επιτοκίων δανεισμού των χωρών της ευρωζώνης, όπως ανέφερε ο βελγικός οικονομικός Τύπος. Ως σημαντικότερη άνοδος μεταξύ των μετοχών των εταιρειών που μετέχουν στον δείκτη αναφέρθηκε εκείνη της Solvay (+3,77%), ενώ σημαντική πτώση σημείωσε από την άλλη πλευρά ο τίτλος της Delhaize (-2,35%). Ο βελγικός οικονομικός Τύπος κατέγραψε επίσης την ανοδική πορεία των μετοχών εταιρειών βιοτεχνολογίας κατά την υπό εξέταση εβδομάδα, με κορυφαία άνοδο αυτήν της μετοχής της IBA (+10,91%). 
Στις 15 Ιουνίου, όπως ανέφερε ο οικονομικός Τύπος, ο δείκτης BEL 20 έπεσε σε επίπεδο κάτω των 3.600 μονάδων, και συγκεκριμένα στις 3.573,19 μονάδες, έχοντας σημειώσει ημερήσια πτώση 1,61%, ενώ στην διάρκεια της 18ης Ιουνίου ο δείκτης κατέβηκε στο εξαιρετικά χαμηλό επίπεδο των 3.518,47 μονάδων, πολύ μακριά (10% πιο κάτω) από το φετινό του απόγειο των 3.910,33 μονάδων στην διάρκεια της συνεδρίασης της 14ης Απριλίου. Το τέλος της εβδομάδας 15-19 Ιουνίου βρήκε τον δείκτη BEL 20 να κλείνει στις 3.589,07 μονάδες, έχοντας σημειώσει εβδομαδιαία πτώση της τάξεως του 1,18%, με μοναδικές εταιρείες οι μετοχές των οποίων κατέγραψαν ανοδική πορεία τις Ackermans & Van Haaren (+1%), Colruyt (+0,48%) και AB InBev (+0,32%). Χωριστή αναφορά επιφύλαξε ο βελγικός οικονομικός Τύπος στην εβδομαδιαία πτώση της μετοχής της Delhaize κατά 1,98%, ως οφειλόμενη κυρίως στους φόβους της αγοράς για ένα ενδεχόμενο Grexit, καθώς ο μεγάλος βελγικός λιανεμπορικός όμιλος διαθέτει 308 καταστήματα στην Ελλάδα. Σύμφωνα με βελγικές δημοσιογραφικές πληροφορίες, η Delhaize έχει λάβει μέτρα για να προστατευθεί από μία ενδεχόμενη έξοδο της χώρας μας από την ευρωζώνη, ενώ όπως δήλωσε η διοίκησή της, σε κάθε περίπτωση η Ελλάδα θα παραμείνει μία εκ των 5 στρατηγικών αγορών του λιανεμπορικού ομίλου.     
Επίσης, ο Τύπος αναφέρθηκε στην εκκίνηση στις 15 Ιουνίου της δημόσιας προσφοράς τίτλων της βελγικής βιοτεχνολογικής Celyad κυρίως στις ΗΠΑ (εισαγωγή της μετοχής στο αμερικανικό τεχνολογικό χρηματιστήριο Nasdaq) αλλά και στην Ευρώπη, συνολικού ύψους πλησίον των 100 εκατ. δολ. Όπως σημείωσε ο βελγικός οικονομικός Τύπος στις 20 Ιουνίου, ο χρηματοδοτικός στόχος της Celyad επετεύχθη, καθώς αντλήθηκαν συνολικά κεφάλαια 100 εκατ. δολ., εκ των οποίων τα 80 εκατ. δολ. από την αμερικανική χρηματαγορά. Πάντως, ο Τύπος επισήμανε ότι η αρχική υποδοχή της μετοχής της Celyad στο Nasdaq κάθε άλλο παρά ενθουσιώδης υπήρξε στις 19 Ιουνίου, καθώς η αξία της γνώρισε πτώση 17,01% αμέσως μετά την είσοδό της στην χρηματιστηριακή πλατφόρμα συναλλαγών. Η πτώση της μετοχής της στο Nasdaq προκάλεσε, σύμφωνα με τον οικονομικό Τύπο, την ημερήσια πτώση της αξίας του τίτλου της Celyad και στο Χρηματιστήριο Βρυξελλών, κατά 15,26% (και την συνολική εβδομαδιαία πτώση της κατά 15,9%).  
Όσον αφορά την εισαγωγή της μετοχής της βιοτεχνολογικής Mithra στο Χρηματιστήριο Βρυξελλών
, αυτή ανακοινώθηκε στις 18 Ιουνίου, με εύρος διακύμανσης της μετοχής μεταξύ 10,50 και 12,50 € και διάθεση 5,24 εκατ. νέων μετοχών (με δυνατότητα αύξησή τους κατά 15%, στις 6,02 εκατ. μετοχές). Η Mithra εμφανίζεται σύμφωνα με τα ανακοινωθέντα στοιχεία να επιδιώκει άντληση κεφαλαίων μεταξύ 63,2 και 86,6 εκατ. €, ενώ η κεφαλαιοποίηση της εταιρείας στο Χρηματιστήριο μετά την ολοκλήρωση της διαδικασίας αρχικής δημόσιας εγγραφής αναμένεται να ανέλθει σε μεταξύ 312,4 και 393,1 εκατ. €. 
Κατά το διάστημα μέσων Μαΐου-μέσων Ιουνίου τρέχοντος έτους, σύμφωνα με τον οικονομικό Τύπο, οι αξίες των μετοχών που μετέχουν στον δείκτη BEL 20 εμφάνισαν μέσο ρυθμό πτώσης της τάξεως του 3,3%, με το ήμισυ των μετοχών του δείκτη να σημειώνουν πτώση μεγαλύτερη του 5%. Τις μεγαλύτερες μηνιαίες πτώσεις εμφάνισαν οι μετοχές των εταιρειών Delta Lloyd και D’Ieteren (-12%), ενώ από την άλλη πλευρά, μοναδική εταιρεία με αξιόλογη ανοδική πορεία της μετοχής της υπήρξε η Ackermans & Van Haaren (+13%). Σύμφωνα με τους χρηματιστηριακούς αναλυτές, το δυναμικό ανόδου του δείκτη κατά το προσεχές δωδεκάμηνο πλησιάζει το 8,5%, με 8 μετοχές να παρουσιάζουν δυναμικό ανόδου ανώτερο του 10%. Το υψηλότερο δυναμικό ανόδου εμφανίζει η μετοχή του ενεργειακού κολοσσού GDF Suez (+24%), ενώ σημαντικές προοπτικές ανόδου εμφανίζει και η μετοχή του μεγάλου λιανεμπορικού ομίλου Colruyt (λίγο άνω του 5%).     
7. Αποτίμηση βελγικής χαλυβουργίας το 2014
Σύμφωνα με στοιχεία του βελγικού χαλυβουργικού συνδέσμου Groupement de la Sidérurgie (GSV), η πορεία της βελγικής χαλυβουργίας το 2014 υπήρξε ανάμικτη από πλευράς αποτελεσμάτων. Στα στοιχεία επισημαίνεται η απάλειψη το περασμένο έτος της ιταλο-ελβετικής χαλυβουργίας Duferco, με αποτέλεσμα σήμερα το βελγικό χαλυβουργικό τοπίο να αποτελείται από 10 παραγωγικές μονάδες, πιο συγκεκριμένα των ακόλουθων βιομηχανιών: Arcelor Mittal (4 μονάδες), Riva (1 μονάδα), Aperam (2 μονάδες), NLMK (2 μονάδες) και Tata Steel (1 μονάδα). Οι 10 εν λόγω μονάδες παρήγαν το 2014 συνολικά 7,3 εκατ. τόνους χάλυβα, κατά 3% περισσότερους από το 2013. Η παραγωγή ανοξείδωτου χάλυβα, ύψους 1,4 εκατ. τόνων, σύμφωνα με τα στοιχεία, καθιστά το Βέλγιο ηγέτη της ευρωπαϊκής παραγωγής στο εν λόγω είδος. Από τους 7,3 εκατ. τόνους της συνολικής παραγωγής, τα 7 εκατ. τόνοι αφορούσαν σπείρες χάλυβα θερμής έλασης. Πλησίον του 26% των βελγικών εξαγωγών χάλυβα το 2014 κατευθύνθηκε προς την Γερμανία, το 15% προς την Γαλλία, ενώ από 7% προς τις Ολλανδία και Βρετανία. Ο κύκλος εργασιών της βελγικής χαλυβουργίας γνώρισε από την άλλη πλευρά πτώση της τάξεως του 14%, στα 7,2 δις. €, εξαιτίας μειωμένων τιμών λόγω της πτώσης των τιμών των πρώτων υλών, αλλά και του ισχυρότατου ανταγωνισμού από την κινεζική χαλυβουργία. Ο αριθμός απασχολουμένων στον βελγικό κλάδο χαλυβουργίας σημείωσε πτώση της τάξεως του 10% το 2014, φθάνοντας τους 10.572 εργαζόμενους.           

8. Δανεισμός βελγικού κράτους
Στις 16 Ιουνίου, η βελγική Υπηρεσία Διαχείρισης Χρέους (Agence Belge de la Dette) εξέδωσε και διέθεσε έντοκα γραμμάτια του βελγικού δημοσίου αντλώντας συνολικά κονδύλια 2,61 δις. €. Πιο συγκεκριμένα, από την διάθεση εντόκων γραμματίων τρίμηνης διάρκειας αντλήθηκαν κονδύλια 1,203 δις. € με μέσο επιτόκιο         -0,193%, ενώ από την διάθεση γραμματίων εξάμηνης διάρκειας αντλήθηκαν 1,403 δις. € με μέσο επιτόκιο -0,166%. Η Υπηρεσία ανακοίνωσε επίσης την αύξηση κατά 2 δις. € του φετινού στόχου της για έκδοση τίτλων σε ξένο νόμισμα ή με επιτόκιο συνδεδεμένο με τον πληθωρισμό, στα 5 δις. €. Από την άλλη πλευρά, η Υπηρεσία ανακοίνωσε την μείωση του στόχου της για το ύψος βραχυπρόθεσμου δανεισμού το 2015 κατά 1,52 δις. €. Σύμφωνα με την Υπηρεσία, οι συνολικές ακαθάριστες ανάγκες χρηματοδότησης του βελγικού δημοσίου στην διάρκεια του 2015 αναθεωρούνται ελαφρώς στα 40,38 δις. €, από 39,9 δις. € με βάση τον αρχικό προγραμματισμό, ενώ η άντληση κεφαλαίων από ομολογιακό δανεισμό αναμένεται να κινηθεί στα αρχικά προβλεφθέντα επίπεδα των 32,5 δις. €. Η ελαφρά αύξηση των εσόδων από τον κρατικό δανεισμό αναμένεται να χρηματοδοτήσει εν μέρει το φετινό έλλειμμα του κρατικού προϋπολογισμού, καθώς και ασκήσεις δικαιωμάτων (options) και επαναγορές κρατικών ομολόγων. Σημειωτέον ότι το επιτόκιο των βελγικών δεκαετών ομολόγων στις αγορές ανήλθε στις 19 Ιουνίου στο  1,193%, από 1,235% την προηγουμένη (18.6).  
9. Παραπομπή Βελγίου στο Ευρωπαϊκό Δικαστήριο για φορολογικές και περιβαλλοντικές παραβάσεις
Σύμφωνα με οικονομικά δημοσιεύματα της 19ης Ιουνίου, η Ευρ. Επιτροπή ανακοίνωσε μία ημέρα νωρίτερα την παραπομπή του Βελγίου στο Ευρωπαϊκό Δικαστήριο αφ’ ενός για το φορολογικό του καθεστώς όσον αφορά την ακίνητη περιουσία των Βέλγων στο εξωτερικό (η οποία φορολογείται υψηλότερα από ότι η ακίνητη περιουσία τους εντός Βελγίου
), και αφετέρου αναφορικά με τα χαμηλά επίπεδα της ποιότητας του ατμοσφαιρικού αέρα και ιδιαίτερα την υπέρβαση των ανώτατων ορίων εκπομπών μικροσωματιδίων στις Βρυξέλλες, καθώς και σε λιμενικές ζώνες όπως η Γάνδη. Όσον αφορά το πρώτο ζήτημα, ο οικονομικός Τύπος επισήμανε ότι σύμφωνα με την Ευρ. Επιτροπή το μη ευνοϊκό φορολογικό καθεστώς του Βελγίου για τα ακίνητα του εξωτερικού αποτελεί παράβαση της κοινοτικής νομοθεσίας περί ελεύθερης κυκλοφορίας κεφαλαίων, ενώ στην διάρκεια του 2012 η Επιτροπή είχε απευθύνει αίτημα στην βελγική κυβέρνηση να τροποποιήσει την εν θέματι νομοθεσία. Όσον αφορά το δεύτερο ζήτημα, η Επιτροπή είχε προειδοποιήσει σχετικά το Βέλγιο τον Φεβρουάριο 2014, ενώ η παραπομπή του Βελγίου αφορά, πέραν του υψηλού επιπέδου των μικροσωματιδίων στην ατμόσφαιρα, και τα υψηλά επίπεδα εκπομπών διοξειδίου του αζώτου και διοξειδίου του θείου.
10. Αύξηση των βελγικών εξαγωγών μπύρας το 2014
Σύμφωνα με πολύ πρόσφατη έκθεση της βελγικής ομοσπονδίας ζυθοποιών (Brasseurs Belges), το 2014, χωρίς να αποτελεί εξαιρετική χρονιά για την βελγική ζυθοποιία, χαρακτηρίστηκε ωστόσο από θετικά αποτελέσματα, με σταθεροποίηση της κατανάλωσης και πολύ μικρή της αύξηση κατά 0,04%, στα 72 λίτρα κατά κεφαλή. Η κατανάλωση στηρίχθηκε, σύμφωνα με την ομοσπονδία, από τις καιρικές συνθήκες, (αρκετά θερμό καλοκαίρι και ήπιος χειμώνας), αλλά και από την διοργάνωση του Παγκοσμίου Κυπέλλου στην Βραζιλία το περασμένο καλοκαίρι. Όσον αφορά τις βελγικές εξαγωγές μπύρας, οι οποίες ανήλθαν σε 11,2 εκατ. εκατόλιτρα, το 2014 αποτέλεσε την δεύτερη καλύτερη χρονιά έπειτα από το 2012, με το 62% της βελγικής παραγωγής να εξάγεται και το 30% να εξάγεται εκτός ευρωπαϊκής ηπείρου, ποσοστό που αποτελεί ρεκόρ. Οι εξαγωγές εκτός Ε.Ε. σημείωσαν άνοδο κατά 17%, με τις εξαγωγές προς Κίνα να καταγράφουν εντυπωσιακή αύξηση της τάξεως του 140%. Αντιθέτως, οι βελγικές εξαγωγές μπύρας εντός της Ε.Ε. σημείωσαν ελαφρά πτώση κατά 4%, κυρίως λόγω της μεγάλης αύξησης των γαλλικών ειδικών φόρων στην μπύρα από το έτος 2013
, καθώς η Γαλλία αποτελεί την μεγαλύτερη αγορά για την βελγική μπύρα. Ο κύκλος εργασιών της βελγικής ζυθοποιίας κατέγραψε το 2014 αύξηση της τάξεως του 9,3% στα 2,54 δις. €, οφειλόμενη κυρίως στην μεγέθυνση των πωλήσεων και των εξαγωγών των λεγόμενων «ειδικών» μπυρών (βασικά των μοναστηριακών), αν και οι μπύρες τύπου pils, οι οποίες κατέχουν το 75% της κατανάλωσης, παραμένουν οι επικεφαλής της αγοράς.

Το 2014 σημειώθηκε εξάλλου αύξηση των επενδύσεων στον κλάδο ζυθοποιίας κατά λίγο άνω του 18%, με τις επενδύσεις να ανέρχονται σε 180 εκατ. €, και κατασκευή (ή ανακατασκευή) 8 ζυθοποιητικών μονάδων στην χώρα. Ως αποτέλεσμα των επενδύσεων, η συνολική βελγική παραγωγή μπύρας αυξήθηκε ελαφρά το 2014 στα 18,21 εκατ. εκατόλιτρα, από 18,14 εκατ. εκατόλιτρα το 2013.
Εν τούτοις, το ξεκίνημα της φετινής χρονιάς δεν είναι ιδιαίτερα καλό, καθώς σύμφωνα με την ομοσπονδία των Βέλγων ζυθοποιών κατά το πρώτο πεντάμηνο η εγχώρια κατανάλωση έχει σημειώσει πτώση κατά 5%, ενώ ο κλαδικός φορέας φοβάται για την συνέχεια της φετινής χρονιάς –αλλά και για τις επόμενες- μήπως η βελγική ζυθοποιία πληγεί από νέα φορολογικά και άλλα δημοσιονομικά μέτρα, όπως για παράδειγμα αυτό της εγκατάστασης «έξυπνων» ταμειακών μηχανών στα εστιατόρια, που αναμένεται να πλήξει τον κλάδο μαζικής εστίασης, ο οποίος σημειωτέον αντιπροσωπεύει το 42% των πωλήσεων μπύρας στην εγχώρια αγορά. 
11. Επίσημη επίσκεψη του Βέλγου βασιλιά Φιλίππου στην Κίνα
Στις 20 Ιουνίου ξεκίνησε η πραγματοποίηση επίσημης επίσκεψης του βασιλιά του Βελγίου Φιλίππου στην Κίνα. Τον βασιλιά συνοδεύουν ο Βέλγος ΥΠΕΞ κ. Reynders, ο αρμόδιος σε ομοσπονδιακό επίπεδο για το εξωτερικό εμπόριο κ. De Crem, καθώς και οι κυβερνήτες των τριών περιφερειών του Βελγίου, κ.κ. Bourgeois (Φλάνδρα), Magnette (Βαλλονία) και Vervoort (Βρυξέλλες). Τον βασιλιά συνοδεύει επίσης μεγάλη επιχειρηματική αποστολή αποτελούμενη από εκπροσώπους 103 βελγικών επιχειρηματικών ομίλων (το 50% εκ των οποίων από την Φλάνδρα, το 30% από την Βαλλονία και το 20% από τις Βρυξέλλες), αλλά και ακαδημαϊκών και ερευνητικών ιδρυμάτων, σε μία προσπάθεια ενίσχυσης των βελγικών εξαγωγών προς την Κίνα (ύψους 7,4 δις. € το 2014) και προσέλκυσης κινεζικών επενδύσεων στο Βέλγιο. Η αποστολή θα επισκεφθεί πέντε κινεζικές πόλεις, και πιο συγκεκριμένα τις Wuhan, Πεκίνο, Σαγκάη, Suzhou και Shenzhen. Η βελγική βασιλική επιχειρηματική αποστολή, η οποία αποτελείται συνολικά από 252 άτομα και έχει δημιουργήσει υψηλότατες προσδοκίες στον βελγικό επιχειρηματικό κόσμο για επίσπευση και σύναψη πληθώρας συμφωνιών συνεργασίας, πρόκειται να ολοκληρωθεί στις 27 Ιουνίου.            

ΠΗΓΕΣ:

1. Δημοσιεύματα βελγικού οικονομικού Τύπου
2. Δημοσιεύματα βελγικού οικονομικού Τύπου, βελγική Ομοσπονδία Βιομηχανιών & Επιχειρήσεων (FEB)
3. Δημοσιεύματα βελγικού οικονομικού Τύπου  

4. Δημοσιεύματα βελγικού οικονομικού Τύπου, Comeos
5. Γραφείο Ο.Ε.Υ. Βρυξελλών
6. Χρηματιστήριο Βρυξελλών, δημοσιεύματα βελγικού οικονομικού Τύπου
7. Δημοσιεύματα βελγικού οικονομικού Τύπου, βελγικός σύνδεσμος χαλυβουργίας, Groupement de la Sidérurgie (GSV)
8. Βελγική Υπηρεσία Διαχείρισης Χρέους (Agence Belge de la Dette), δημοσιεύματα βελγικού οικονομικού Τύπου
9. Δημοσιεύματα βελγικού οικονομικού Τύπου 
10. Δημοσιεύματα βελγικού οικονομικού Τύπου, βελγική ομοσπονδία ζυθοποιών (Brasseurs Belges)
11. Δημοσιεύματα βελγικού οικονομικού Τύπου

� Βλ. και παλαιότερες σχετικές αναφορές μας, και κυρίως αυτήν του άρθρου 4 ενημερωτικού δελτίου υπ’ αριθ. 83.


� Βλ. σχετικό άρθρο 4 ενημερωτικού δελτίου υπ’ αριθ. 51.


� Βλ. επισημάνσεις μας σε σχετικό αναλυτικό άρθρο 2 ενημερωτικού δελτίου υπ’ αριθ. 37.


� Βλ. και προηγούμενες σχετικές αναφορές μας, με πλέον πρόσφατη αυτήν του άρθρου 6 ενημερωτικού δελτίου υπ’ αριθ. 81.


� Σημειωτέον πάντως ότι πολύ πρόσφατα η Electrabel αποχώρησε από την βαλλονική εταιρεία τοπικής αυτοδιοίκησης Ores, που είναι αρμόδια για την διανομή ηλεκτρικής ενέργειας και αερίου στην περιφέρεια.  


� Βλ. παλαιότερες σχετικές αναφορές μας σε άρθρα 6 και 1 ενημερωτικών δελτίων υπ’ αριθ. 65 και 66, αντιστοίχως.


� Βλ. σχετική αναφορά μας σε άρθρο 5 ενημερωτικού δελτίου υπ’ αριθ. 94.


� Βλ. και σχετική προηγούμενη αναφορά μας σε άρθρο 6 ενημερωτικού δελτίου υπ’ αριθ. 85. 


� Ως νέα νοούνται τα άτομα ηλικίας μεταξύ 18 και 43 ετών, ενώ ως ηλικιωμένα εκείνα άνω των 60 ετών.


� Ως ευκατάστατοι θεωρούνται εκείνοι με μηνιαίο εισόδημα ανώτερο των 3.500 € και λιγότερο ευκατάστατοι εκείνοι με μηνιαίο εισόδημα κατώτερο των 2.500 €.


� Βλ. σχετική αναφορά μας σε άρθρο 6 ενημερωτικού δελτίου υπ’ αριθ. 94.


� Βλ. σχετικές παλαιότερες αναφορές μας, και κυρίως αυτήν του άρθρου 3 ενημερωτικού δελτίου υπ’ αριθ. 41.


� Βλ. και προηγούμενες σχετικές αναφορές μας σε άρθρα 1, 4 και 3 ενημερωτικών δελτίων υπ’ αριθ. 54, 68 και 86, αντιστοίχως. 

